**שלום לכולם**

בעיתוי הזה בו המגיפה משתוללת ברחבי הארץ ושגרת היום שלנו השתבשה מאוד, כל מה שנותר לנו הוא לקיים את הנחיות הממשלה, לעודד ולהתעודד, ולשאת תפילה ע"מ שהמגיפה תסור מאתנו ללא אבידות בנפש ובנזקים מזעריים בתחומים אחרים ככתוב: **"וְנִשְׁמַרְתֶּם מְאֹד לְנַפְשֹׁתֵיכֶם..."**

**פרשת 'פקודי' - פרופורציות, גבולות, התלהבות ושמירה על חוקים וציוויים.**

מדברי הרב שרגא פרוכטר

עריכה – יואל רדושר.

עם ישראל מצטווים להביא תרומות למשכן והם עושים זאת בצורה מרשימה ומביאים יותר ממה שצריך.

נשאלת השאלה – מה אכפת למשה , שישים את הנותר במחסנים, שישמור זאת להמשך הדרך, למה משה צריך לצוות על הפסקת הבאת התרומות  ??

במהלך איסוף התרומות למשכן מתעוררת תופעה משונה. בני ישראל רוצים לתרום יותר מידי למשכן, וכך מתאר זאת הכתוב: **"וַיָּבֹאוּ** **כָּל הַחֲכָמִים הָעֹשִׂים אֵת כָּל מְלֶאכֶת הַקֹּדֶש ... וַיֹּאמְרוּ אֶל משֶׁה לֵּאמֹר מַרְבִּים הָעָם לְהָבִיא מִדֵּי הָעֲבֹדָה לַמְּלָאכָה אֲשֶׁר צִוָּה ה' לַעֲשׂת אֹתָהּ".**(שמות ל"ו, ד').

משה רבינו מצווה מיד כי תיפסק התרומה, והעם נשמע לו, ועוצר את שפע הנדבות: **"וַיְצַו** **משֶׁה וַיַּעֲבִירוּ קוֹל בַּמַּחֲנֶה לֵאמֹר אִישׁ וְאִשָּׁה אַל יַעֲשׂוּ עוֹד מְלָאכָה לִתְרוּמַת הַקֹּדֶשׁ וַיִּכָּלֵא הָעָם מֵהָבִיא"**(שם, ו').

טענת משה והחכמים מעוררת תמיהה. מדוע לעצור את שטף התרומה למשכן? מדוע למנוע מבני ישראל את הזכות לפעול במלוא הכוח עבור יעד חשוב זה?

מסביר הרב חרל"פ, כי משה וחכמים חששו מפני **התלהבות יתר** של בני ישראל בהבאת תרומה למשכן. התלהבות יתר מסוכנת זו עלולה להביא למצב בו בני ישראל מביאים תרומה מתוך צורך אישי פנימי, ולא בשל העובדה שה' ציווה עליהם לתרום למשכן, ובלשונו: **"מה שחששו החכמים על ריבוי ההבאה למלאכת המשכן היה מתוך שראו את גודל ההתפעלות של הריבוי וחששו שמא נובע זה מתוך התרגשות והתפעלות חומרית ... ולפיכך נדרש היה שנדבת המשכן הבאה לכפר על נפשותם תהיה כולה מצד הציווי ולא יתערב בזה שום זעזוע חומרי והתפעלותי"** .  (מי מרום ה').

לפי הרב חרל"פ, ברגע **שמשה מזהה את הסכנה**, מחליט הוא לבחון את עם ישראל, לבדוק האם הם מסוגלים לעצור את ההתלהבות בשיאה. בבסיס מבחן זה עומדת ההנחה כי **אדם העובד את ה' יתב'**יהיה מסוגל לעצור את התלהבותו בשם הציווי האלוקי.

לעומת זאת, אדם המשועבד **לרגשותיו** **ועובד את עצמו** לא יצליח לעצור עצמו בעיצומה של החוויה בה הוא נתון. ואכן עם ישראל עומד במבחן, כדברי הרב חרל"פ**: "ואולם זאת הייתה ההבחנה, שתיכף שבא הציווי להפסיק את ההבאה, מיד – "ויכלא העם מהביא".**

חטא העגל נבע אף הוא ממאווייהם בני ישראל לבטא עצמם, מהצורך של בני ישראל לבטא עצמם, כעולה מלשון הכתוב: "ויֹּאמְרוּ אֵלָיו קוּם עֲשֵׂה **לָנוּ** אֱלֹהִים אֲשֶׁר יֵלְכוּ **לְפָנֵינוּ"** (שמות ל"ב, א'). וכפי שמסביר זאת הרב חרל"פ: **"וכמו כן חטא העגל היה על ידי שדימו בנפשם שאפשר להם ללכת אחרי הרגשים עצמיים"** (שם).

מכאן שעבודת ה' שבמשכן מושתתת על מארג עדין של איזונים, הנשאבים כולם מהציווי האלוקי בלבד. איננו בונים משכן על מנת לרצות את רצוננו האישיים, כי אם לשם שמים, בבחינת: "גדול מצווה ועושה **מפי ה'** ממי שאינו מצווה ועושה" (קידושין ל"א.).

ישנה מסגרת ברורה בבניית המשכן - לעשות  את המשכן, **אך ורק על פי ציווי ה' , אך ורק לפי רצונו של ה'.**

**ולסיכום: מה דבר זה יכול ללמד אותנו ??**

בחיינו היום-יומיים , פעמים רבות אנחנו שמים את עצמנו במרכז ההוויה , האדם במרכז.

פרשת השבוע מלמדת אותנו שבמרכז העולם צריך להיות אך ורק – ה' יתב' . אנו צריכים לפעול אך ורק על פי רצונו של ה', לשאול את עצמנו מידי יום- האם כך ה' רוצה שננהג ?? לפני כל מעשה שלנו אנו צריכים לשאול את עצמנו – האם ה' ישמח במה שאני הולך לעשות כעת ?? האם במעשה שאני הולך לבצע מתפאר שם ה'....... ??

**שבת של בריאות ושלום לעם ישראל ולגן יאשיה !**